ਉਹ ਗੁਜਰਾਤ ਦੇ ਸੋਰਾਸ਼ਟਰ ਦੇ ਇੱਕ ਪਿੰਡ ਵਿੱਚ ਰਹਿਣ ਵਾਲੇ ਰਾਜਪੂਤ ਪਰਿਵਾਰ ਤੋਂ ਹੈ। ਜਦੋਂ ਫੇਸਬੁੱਕ ਦੇ ਜ਼ਰੀਏ ਰਵਿੰਦਰ ਨਾਲ ਮੁਲਾਕਾਤ ਅਤੇ ਫਿਰ ਪਿਆਰ ਹੋਇਆ ਤਾਂ ਉਸ ਦੇ ਦਲਿਤ ਹੋਣ ਦਾ ਮਤਲਬ ਠੀਕ ਤਰ੍ਹਾਂ ਸਮਝ ਨਹੀਂ ਸਕੀ। 

ਸ਼ਿਲਪਾ ਨੇ ਦੱਸਿਆ, "ਸਾਡੇ ਪਰਿਵਾਰਾਂ ਵਿੱਚ ਕੁੜੀਆਂ 'ਤੇ ਜ਼ਿਆਦਾ ਬੰਦਿਸ਼ਾ ਹੁੰਦੀਆਂ ਹਨ, ਮੇਰੇ 'ਤੇ ਵੀ ਸਨ, ਕਾਲਜ ਤੋਂ ਇਲਾਵਾ ਘਰੋਂ ਬਾਹਰ ਨਹੀਂ ਨਿਕਲਦੀ ਸੀ ਨਾ ਸਮਝ ਸੀ, ਨਾ ਸੁਪਨੇ, ਬਸ ਪਿਆਰ ਹੋ ਗਿਆ ਸੀ।"

ਪਰ ਛੇਤੀ ਹੀ ਸਮਝ ਆ ਗਿਆ ਕਿ ਉਹ ਜੋ ਕਰਨਾ ਚਾਹੁੰਦੀ ਹੈ ਉਹ ਨਾਮੁਮਕਿਨ ਹੈ। 

ਰਵਿੰਦਰ ਕਹਿੰਦੇ ਹਨ, "ਸ਼ਿਲਪਾ ਨੂੰ ਸਮਝਾਉਣਾ ਪਿਆ ਕਿ ਹਕੀਕਤ ਕੀ ਹੈ, ਚੋਣਾਂ ਦਾ ਸਮਾਂ ਸੀ ਅਤੇ ਇੱਕ ਦਲਿਤ ਦਾ ਕਤਲ ਕਰ ਦਿੱਤਾ ਗਿਆ ਸੀ, ਸਾਨੂੰ ਤਾਂ ਉਨ੍ਹਾਂ ਦੀ ਗਲੀ ਵਿੱਚ ਜਾਣ ਦੀ ਮਨਾਹੀ ਸੀ।"

ਸ਼ਿਲਪਾ ਘੁਟਣ ਮਹਿਸੂਸ ਕਰਨ ਲੱਗੀ। ਜਿਵੇਂ ਇਹ ਆਰ-ਪਾਰ ਦੀ ਲੜਾਈ ਸੀ। ਰਵਿੰਦਰ ਨਾਲ ਵਿਆਹ ਨਹੀਂ ਹੋਇਆ ਤਾਂ ਜ਼ਿੰਦਗੀ ਦੇ ਕੋਈ ਮਾਅਨੇ ਨਹੀਂ ਹਨ।

ਇੱਕ ਰਾਜਪੂਤ ਕੁੜੀ ਅਤੇ ਦਲਿਤ ਮੁੰਡੇ ਦੀ ਪ੍ਰੇਮ ਕਹਾਣੀ :

ਰਵਿੰਦਰ ਮੁਤਾਬਕ ਅੰਤਰ-ਜਾਤੀ ਵਿਆਹ ਕਰਨ ਵਾਲਿਆਂ ਨੂੰ ਦੂਜੀ ਦੁਨੀਆਂ ਦਾ ਮੰਨਿਆ ਜਾਂਦਾ ਹੈ। 

ਉਹ ਕਹਿੰਦੇ ਹਨ, "ਦੂਜੀ ਜਾਤ ਵਿੱਚ ਵਿਆਹ ਕਰਨ ਵਾਲਿਆਂ ਨੂੰ ਅੱਤਵਾਦੀ ਸਮਝਿਆ ਜਾਂਦਾ ਹੈ। 21ਵੀਂ ਸਦੀ ਹੈ ਪਰ ਕੋਈ ਬਦਲਾਅ ਨਹੀਂ ਚਾਹੁੰਦਾ।" 

ਸਗੋਂ ਸੋਸ਼ਲ ਮੀਡੀਆ ਜ਼ਰੀਏ ਡਰ ਹੋਰ ਫੈਲਾਇਆ ਜਾ ਰਿਹਾ ਹੈ। ਪਰ ਇਸ ਮਾਹੌਲ ਤੋਂ ਰਵਿੰਦਰ ਨਹੀਂ ਡਰੇ ਅਤੇ ਨਿਰਾਸ਼ਾ ਵਿੱਚ ਡੁੱਬਦੀ ਸ਼ਿਲਪਾ ਨੂੰ ਵੀ ਬਚਾਇਆ।

ਇੱਕ ਦਿਨ ਸ਼ਿਲਪਾ ਨੇ ਫ਼ੋਨ ਕੀਤਾ ਅਤੇ ਰਵਿੰਦਰ ਬਾਈਕ 'ਤੇ ਆ ਗਿਆ। ਕਿਹਾ ਖ਼ੁਦਕੁਸ਼ੀ ਸਾਡਾ ਰਸਤਾ ਨਹੀਂ, ਹੁਣ ਦੁਨੀਆਂ ਨੂੰ ਇਕੱਠੇ ਰਹਿ ਕੇ ਦਿਖਾਵਾਂਗੇ। 

ਦੋਵਾਂ ਨੇ ਭੱਜ ਕੇ ਵਿਆਹ ਕਰਵਾ ਲਿਆ। ਪਰ ਇਹ ਲੜਾਈ ਦਾ ਅੰਤ ਨਹੀਂ, ਸ਼ੁਰੂਆਤ ਸੀ। ਘਰ ਤੋਂ ਵੀ ਗਏ ਅਤੇ ਇੰਜੀਨੀਅਰ ਦੀ ਨੌਕਰੀ ਵੀ ਗਈ। ਦਿਹਾੜੀ ਮਜ਼ਦੂਰੀ ਕਰਨ ਨੂੰ ਮਜਬੂਰ ਹੋ ਗਏ। 

ਅਣਖ ਖਾਤਰ ਕਤਲ :

ਅਣਖ ਖਾਤਰ ਕਤਲ ਦੇ ਜੁਰਮ ਲਈ ਭਾਰਤ ਵਿੱਚ ਕੋਈ ਕਾਨੂੰਨ ਨਹੀਂ ਹੈ। 

ਦੇਸ ਵਿੱਚ ਹੋ ਰਹੇ ਜੁਰਮਾਂ ਦੀ ਜਾਣਕਾਰੀ ਇਕੱਠੀ ਕਰਨ ਵਾਲੀ ਸੰਸਥਾ 'ਨੈਸ਼ਨਲ ਕਰਾਈਮ ਰਿਕਾਰਡਸ ਬਿਊਰੋ' ਕਤਲ ਦੇ ਅੰਕੜਿਆਂ ਨੂੰ ਮਕਸਦ ਦੇ ਆਧਾਰ 'ਤੇ ਸ਼੍ਰੇਣੀ ਵਿੱਚ ਵੰਡਦਾ ਹੈ। 

2016 ਵਿੱਚ ਅਣਖ ਖਾਤਰ ਕਤਲ ਯਾਨਿ 'ਆਨਰ ਕਿਲਿੰਗ' ਦੇ 71 ਮਾਮਲੇ, 2015 ਵਿੱਚ 251 ਅਤੇ 2014 ਵਿੱਚ 28 ਮਾਮਲੇ ਦਰਜ ਹੋਏ ਸਨ। 'ਆਨਰ ਕਿਲਿੰਗ' ਦੇ ਮਾਮਲੇ ਅਕਸਰ ਦਰਜ ਨਹੀਂ ਕੀਤੇ ਜਾਂਦੇ ਜਿਸ ਕਾਰਨ ਅੰਕੜਿਆਂ ਦੇ ਆਧਾਰ 'ਤੇ ਅੰਦਾਜ਼ਾ ਲਗਾਉਣਾ ਮੁਸ਼ਕਿਲ ਹੈ। 

ਕਿਰਾਏ 'ਤੇ ਕਮਰਾ ਲੈਂਦੇ ਤਾਂ ਉਨ੍ਹਾਂ ਦੀ ਵੱਖਰੀ-ਵੱਖਰੀ ਜਾਤ ਦਾ ਪਤਾ ਲਗਦੇ ਹੀ ਖਾਲੀ ਕਰਨ ਨੂੰ ਕਹਿ ਦਿੱਤਾ ਜਾਂਦਾ ਸੀ। ਕਰੀਬ 15 ਵਾਰ ਘਰ ਬਦਲੇ। ਹਰ ਵੇਲੇ ਹਮਲੇ ਦਾ ਡਰ ਬਣਿਆ ਰਹਿੰਦਾ। ਸੜਕ 'ਤੇ ਨਿਕਲਦੇ ਸਮੇਂ, ਕੰਮ ਕਰਦੇ ਸਮੇਂ, ਹਰ ਵੇਲੇ ਡਰ ਹੀ ਲਗਦਾ ਰਹਿੰਦਾ ਸੀ।

ਕਦੇ-ਕਦੇ ਬਹੁਤ ਗੁੱਸਾ ਅਤੇ ਕਈ ਵਾਰ ਖਿਜ ਵੀ ਬੜੀ ਲਗਦੀ।
'ਦੂਜੀ ਜਾਤ ਵਿੱਚ ਵਿਆਹ ਕਰਵਾਉਣਾ ਮਤਲੱਬ ਅਤਵਾਦੀ ਹੋਣਾ ਹੈ'।